מאיר מייקין

מאיר מייקין (1919 – אוקטובר 2005) היה רופא ישראלי, מראשוני האורתופדים בישראל והמנהל הראשון של המחלקה האורתופדית בבית החולים הדסה עין כרם בירושלים.

קורות חיים
מייקין נולד בבריטניה, והחל בלימודי רפואה בגיל 16. בגיל 22 הוסמך כרופא, ושירת כרופא בצבא בריטניה במלחמת העולם השנייה. הוא השתתף במערכה בנורמנדי ובשחרור מחנה ברגן-בלזן. עוטר באותות הצטיינות של ארצו ושל צרפת. בשלהי שירותו הצבאי נישא מייקין ללילי אהובה פריד, ונולדו להם שלושה ילדים.

מייקין עלה לארץ ישראל ב-1946. הוא עבד במחלקה הכירורגית בבית החולים הדסה הר הצופים, ושהה בו גם בעת המצור על ההר במלחמת העצמאות. הוא יצא להשתלמות באורתופדיה באוניברסיטת קולומביה שבארצות הברית וב-1955 שב לישראל והקים את המחלקה לאורתופדיה בבית החולים הדסה (לימים בית החולים הדסה עין כרם). הוא ניהל את המחלקה עד ליציאתו לפנסיה בשנת 1984.

מייקין גילה עניין בשיקום ילדים עם מוגבלויות, ובשנת 1959 מונה במקביל לתפקידו כמנהל מחלקה גם כמנהל הרפואי של בית החולים אלי"ן. 

מייקין היה מהמובילים בטיפול בנפגעי מחלת הפוליו, שהכתה בישראל בשנות החמישים. היה מחלוצי הטיפול בעיוותים בעמוד השדרה, במיוחד בילדים. פרסם כמאה מאמרים מדעיים, העמיד תלמידים רבים (שכמה מהם ניהלו לימים בעצמם מחלקות אורתופדיות) וכיהן כיושב ראש איגוד הכירורגים בישראל. הישגיו זכו להכרה בינלאומית. בין השאר הוזמן לאיראן בימי שלטון השאה כדי לנתח שם אישים רמי מעלה.

מקורות
 "בחזית המאבק נגד שיתוק הילדים: פרופ' מאיר מייקין, מבכירי האורתופדים בישראל, 1919–2005", הארץ, 9 בנובמבר 2005

ראו גם
אליהו ויור

הערות שוליים 

אורתופדים ישראלים
רופאים צבאיים בריטים
רופאים צבאיים יהודים
אנשי צבא בריטים במלחמת העולם השנייה
כירורגים ביישוב
כירורגים ישראלים
ישראלים במלחמת העצמאות
סגל מרכז רפואי הדסה
רופאים יהודים בריטים
ישראלים ילידי בריטניה
עולים לאחר מלחמת העולם השנייה
ירושלים: רופאים
יהודים בצבא הבריטי במלחמת העולם השנייה
יהודים הקבורים בהר המנוחות
ישראלים שנולדו ב-1919
ישראלים שנפטרו ב-2005